Közönséges ékszerteknős

A közönséges ékszerteknős kimondottan társas lény, gyakran nagy csapatokban sütkérezik a napon. Tápláléka vízinövények, édesvízi halak, puhatestűek és rovarok. Az állat akár 40 évig élhet.

Előfordulása

A közönséges ékszerteknős az Amerikai Egyesült Államokban Indianától Texasig megtalálható. Tavaknál és legfeljebb lassú folyású folyószakaszokon fordul elő. A közönséges ékszerteknős vadon élő állományát veszélyezteti, hogy az állatkereskedelemben nagy iránta a kereslet. Bár farmokon is tenyésztik, túl sok szabadon élő állatot fognak be.

Megjelenése

A páncél hossza 12,5-20 centiméter; a nőstény nagyobb a hímnél. Testtömege elérheti az 1 kilogrammot. A hátpajzs domború, szarulemezekből áll. Színe és mintázata az egyes példányoknál változó. A mellvért, a páncél csontos alsó fele, amely összeköttetésben áll a hátpajzzsal. A szem mögött találhatók a jellegzetes vörös foltok, de a foltok néha sárgák is lehetnek. A teknős erős állcsontjain nincsenek fogak, de a szarus kávákkal szét tudja darabolni a táplálékát. Hátsó lába erős és izmos, részben úszóhártyás. Az állat a karmaival húzza magához a táplálékát. A fiatal állat kezdetben zöld, idővel azonban barna vagy fekete foltok jelennek meg rajta. A hímet úgy lehet megkülönböztetni a nősténytől, hogy a hím teknős farka és karmai hosszabbak mint a nőstényé.

**Forrás:**

Közönséges ékszerteknős A Wikipédiából, a szabad enciklopédiából
<https://hu.wikipedia.org/wiki/K%C3%B6z%C3%B6ns%C3%A9ges_%C3%A9kszertekn%C5%91s> (Letöltés ideje: 2021.09.20.)

**Feladat:**

* Mentsd el a saját mappádba a szöveget!
* A szöveg betűmérete és típusa legyen Arial 12-es!
* A cím legyen középre igazított és zöld színű, félkövér, a mérete 20-as legyen! A térköz előtte 12 pont, utána 18 pont legyen!
* A két alcím legyen kétszer aláhúzva, középre igazítva, méretük 14-es legyen! Állítsd félkövér, dőltre! A térköz előttük szintén 12 pont, utánuk 18 pont legyen! Tedd őket keretbe!
* Az első bekezdés első sora 2,5 cm-re, a többi sorra 1 cm-re legyen behúzva! Ez a bekezdés legyen sorkizárt!
* A második bekezdés vége legyen a 14 cm-nél! Legyen jobbra igazítva! A sorköz legyen dupla!
* A harmadik bekezdés legyen sorkizárt!
* Keress az Interneten két képet az ékszerteknősről! Az egyiket illeszd be az harmadik bekezdés bal oldalára, a másikat tedd a szöveg alá középre! A képek forrását másold a szöveg végére!
* Ne felejtsd el elmenteni a munkádat! Küldd el nekem e-mailben csatolva!
* Az utasításokat a végén ki is törölheted! Jó munkát!